APSTIPRINĀTS

Rīgas Stradiņa universitātes Senāta

2013. gada 19.februāra sēdē

Prot. Nr. 1-2/19.02.13.

**Rīgas Stradiņa universitātes Mentoru programmas**

**NOLIKUMS**

**1. Vispārīgie noteikumi**

1.1. Rīgas Stradiņa universitātes (turpmāk - RSU) Mentoru programma ir balstīta uz brīvprātības principiem un tās mērķis ir sekmēt jauno studējošo integrēšanos RSU studiju un sabiedriskajos procesos, kā arī veicināt studējošo savstarpējo komunikāciju.

1.2. Mentoru programma tiek realizēta attiecībā uz latviešu plūsmā un ārvalstu studējošajiem.

1.3. Mentoru programma tiek realizēta, veicot mentoringu, t.i., zināšanu pārneses procesu, kas sevī ietver konsultāciju sniegšanu un cita veida informācijas apmaiņu un komunikāciju, kurā padomdevējs - konsultants (turpmāk – **Mentors**) dalās praktiskās zināšanās par RSU studiju un sabiedriskajiem procesiem, t.sk. sadzīves jautājumiem, un sniedz padomus jaunajiem studējošajiem (turpmāk - **Mentorējamajiem**).

1.4. Mentora un mentorējamā tikšanās regularitāte un komunicēšanas formas ir atkarīgas no mentora un mentorējamā savstarpējās vienošanās un nepieciešamības.

1.5. Nolūkā sekmēt mentorējamā integrēšanās kvalitāti, mentors vienlaicīgi var veikt mentoringu ne vairāk kā attiecībā uz trīs mentorējamajiem.

1.6. Mentora veiktā darbība tiek vērtēta atbilstoši mentorējamo iesniegtajiem rakstveida viedokļiem.

**2**. **Mentora kompetences raksturojums.**

2.1. Mentors realizē mentoringa procesu, veidojot pozitīvu, uz uzticamību un paļāvību balstītu gaisotni, izrādot godīgumu, saskanīgu rīcību, apmainoties ar informāciju ar mentorējamo un arī attiecīgās mentoru programmas koordinatoru. Mentoram savā darbībā jābūt vērstam uz mentorējamā interesējošā rezultāta sasniegšanu.

2.2. Mentoram ir jāidentificē paša vērtības un jāsaprot, kuros brīžos tās varētu konfliktēt ar mentorējamā vērtībām.

2.3. Mentors sniedz informāciju mentorējamajam, atbilstoši mentoru apmācībās gūtajām zināšanām un RSU studiju un sabiedrisko procesu norisei.

2.4. Mentoram ir jāizturas ar toleranci jautājumos, kuri var izrietēt no mentora un mentorējamā dažādu kultūru, dzimumu, mentalitāšu un cita rakstura atšķirībām, respektējot šīs atšķirības.

2.5. Mentoram jāievēro ētiskie, kā arī konfidencialitātes aspekti.

2.6. Mentoram ir jābūt pieejamam, jāizprot mentorējamā problēmas un aktīvi jāsadarbojas šo problēmu risināšanā. Gadījumā, ja mentors nespēj atrisināt konkrēto problēmu, tad viņam par to ir jāinformē attiecīgais mentora koordinators.

**3. Mentora programmas koordinācija**

3.1. Mentora programmas koordinēšanu attiecībā uz:

3.1.1. ārvalstu studējošajiem veic Akadēmisko un starptautisko sakaru departamentā noteikts koordinators;

3.1.2. latviešu plūsmā studējošajiem veic Studējošo pašpārvaldē noteikts koordinators.

3.2. Nolikuma 3.1.punktā norādīto koordinatoru (turpmāk - Koordinatori) pamatpienākumi:

3.2.1. Mentoru programmas pieteikšanās organizēšana, t. sk. attiecīgo mentoru izvēle un viņu apmācība;

3.2.2. mentoru sadale un mentoru informēšana par nepieciešamību viņiem sazināties saviem mentorējamajiem;

3.2.3. mentorējamo informēšana par nepieciešamību iesniegt koordinatoram rakstiskus viedokļus par saviem mentoriem;

3.2.4. mentorējamo viedokļu apkopošana par saviem mentoriem ne retāk kā reizi mēnesī;

3.2.5. mentorējamo viedokļu izvērtēšana Mentoru programmas uzlabošanai;

3.2.5. atbilstoši nepieciešamībai sniegt informāciju par Mentoru programmas aktualitātēm attiecīgajam Komunikācijas departamenta darbiniekam par izmaiņu veikšanu RSU interneta vietnē;

3.3. Koordinatori realizē savus pamatpienākumus sadarbojoties ar RSU struktūrvienībām un koleģiālajām institūcijām.

3.4. Koordinatori savstarpēji saskaņo savas darbības un savstarpēji apmainās ar informāciju.

**4. Citi noteikumi**

4.1. RSU interneta vietnē tiek publicēta informācija par RSU Mentoru programmu un tās aktualitātēm.

Sagatavoja:

Mācību prorektore Ilze Akota